Gevegte in Soedan kan hele streek destabiliseerSoedannese burgers groet weermagsoldate (Foto: AFP) Brittanje en die VSA het Maandag gevra vir ŉ onmiddellike staking van geweld in die Soedannese hoofstad, waar botsings tussen semimilitêre groepe en die weermag al minstens 97 mense dood en sowat 942 beseer gelaat het. Konflik het teen Maandagoggend egter steeds in Khartoem gewoed. “Daar is ŉ gedeelde diep kommer oor die konflik en die bedreiging wat dit vir burgerlikes, die Soedannese nasie en moontlik selfs die streek inhou,” het die Amerikaanse minister van buitelandse sake, Antony Blinken, en sy Britse eweknie, James Cleverly, in ŉ gesamentlike verklaring gesê. Volgens die ministers is die konflik met bondgenote in die Midde-Ooste en Afrika bespreek en daar is “ŉ baie sterk gedeelde siening oor die behoefte aan generaals om die beskerming van burgerlikes en nie-vegters, asook mense van ander lande te verseker”. Daar is tydens die G7-vergadering van buitelandse ministers in die Japannese dorp Karuizawa ook ooreengekom “oor die behoefte aan ŉ onmiddellike skietstilstand en ŉ terugkeer na samesprekings”. “Die nabye toekoms lê in die hande van die generaals wat in hierdie stryd gewikkel is,” het Cleverly gesê. “Ons doen ŉ beroep op hulle om vrede eerste te stel, om ŉ einde aan die gevegte te bring en om terug te keer na die onderhandelingstafel. Dít is wat die mense van Soedan wil hê en dít is wat die mense van Soedan verdien.” LET'S PRAY FOR #SUDAN ???? GOALS THAT ARE NOT WRITTEN DOWN ARE JUST WISHES. HERE WE'RE ARE!! pic.twitter.com/fbthGawVty — Michael Kamau N Michael (@MichaelKamauNM3) April 17, 2023 The building of the General Command of the Sudan Armed Forces in Khartoum after the conflict. pic.twitter.com/MvraHG3dNw — Spriter (@Spriter99880) April 16, 2023 Soos vroeër berig, het geweld uitgebreek ná weke van spanning tussen die weermagleier Abdel Fattah al-Burhan en sy adjunk, paramilitêre bevelvoerder Mohamed Hamdan Daglo, oor die beplande integrasie van Daglo se Rapid Support Forces (RSF) in die gewone weermag. Die intense konflik, wat gelei het tot lugaanvalle, tenkers op straat, artillerievuur en hewige geweervuur in oorvol woonbuurte in Khartoem en ander stede in Soedan, het tot internasionale eise vir ŉ onmiddellike skietstilstand gelei. Die geweld het verskrikte Soedannese burgerlikes gedwing om in hul huise te skuil, vreesbevange dat die konflik nog lank gaan voortduur en die land in selfs groter chaos gaan dompel. Die VN se sekretaris-generaal, Antonio Guterres, het gewaarsku dat ŉ toename in gevegte “die reeds onsekere humanitêre situasie verder sal vererger”. Die Wêreldgesondheidsorganisasie (WGO) het op sy beurt gemaan dat “verskeie” van Khartoem se nege hospitale wat beseerde burgerlikes opgeneem het, “nie meer bloedvoorraad, oortappingstoerusting, binneaarse vloeistowwe en ander noodsaaklike voorrade” het nie. Boonop is kragtoevoer na dele van Khartoem afgesny. Die paar kruidenierswinkels wat oop is, waarsku ook dat hulle nog net ŉ paar dae se voorraad beskikbaar het.